**Preassadieđáhus: Ođđa stivra** **Sámi Dáiddárráđis (SDR)**

**Sámi Dáiddárráđis, (SDR), lea ođđa jođiheaddji ja máŋga ođđa stivralahtu**

Sámi Dáiddárráđi jahkečoahkkinis geassemánu 20 beaivvi 2019 válljejuvvui Ann Mari Andersen Sámi Komponisttaid searvvis ođđa jođiheaddjin jahkái. Son váldá badjelasas jođihandoaimma maŋŋá Karen Anne Buljo (SGS). Eará ođđa stivralahtut leat Kirsten Marit Olsen (JS), Lene E. Westerås (SDS), Marte Fjellheim Sarre (SL) ja Susanne Hætta (SGS). Niillas A. Somby (SFS) lea válljejuvvun guovtti jahkái 2018 rájes. Stivrra vuođđudan čoahkkinis čakčamánu 30. beaivvi válljejuvvui Niillas A. Somby ovttajienalaččat nubbinjođiheaddjin.

Sámi Dáiddárráđđi lea goavdesearvi guđa dáiddársearvái: Sámi Komponisttat / Samiske Komponister (SK), Sámi Lávdi / Samiske Teaterarbeidere (SL), Juoigiid Searvi (JS), Sámi Filbmabargiid Searvi / Samiske Filmarbeiderforbund (SFS), Sámi Dáiddačehpiid Searvi / Samisk Kunstnerforbund (SDS) og Sámi Girječalliid Searvi / Samisk Forfatterforening (SGS).

Eanetlohku miellahttoservviin ledje iežaset jahkečoahkkimiin 2019 mearridan doarjut njuolggadus rievdadusa, nu ahte vuogádat mas ledje vihtta stivralahtu, main golmmas ledje miellahttoservviid beales ja guokte olggobeale lahttu, heaittihuvvui. Dan sadjái leat dál guhtta áirasa SDR stivrras, ja buot ovddasteaddjit leat miellahttoservviid beales.

SDR ođđa stivra galgá ovddidit miellahttoservviid ekonomálaš, dáiddafágalaš ja dáiddapolitihkalas beroštumiid, ja hukset fierpmádaga ja oainnusin dahkat sámi dáiddáriid miehta Sámi.

**Oktavuođaolmmoš:** nubbinjođiheaddji Niillas A. Somby, tlf.: +47 46664503